CELEX: 32021D0149
Language: hu
Date: 2020-11-17 00:00:00
Title: A Bizottság (EU) 2021/149 határozata (2020. november 17.) az SA.50707 2019/C (korábbi 2018/FC) számú állami támogatásról – Spanyolország – az Air Nostrum járműállományának megújítása (az értesítés a C(2020) 7913. számú dokumentummal történt) (Csak a spanyol nyelvű szöveg hiteles) (EGT-vonatkozású szöveg)

2021.2.9.   
               
               
                  HU
               
               
                  Az Európai Unió Hivatalos Lapja
               
               
                  L 45/2
               
            
         A BIZOTTSÁG (EU) 2021/149 HATÁROZATA
         (2020. november 17.)
         az SA.50707 2019/C (korábbi 2018/FC) számú állami támogatásról – Spanyolország – az Air Nostrum járműállományának megújítása
         
            
               (az értesítés a C(2020) 7913. számú dokumentummal történt)
            
         
         (Csak a spanyol nyelvű szöveg hiteles)
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre és különösen annak 108. cikke (2) bekezdésének első albekezdésére,
         mivel:
         1.   ELJÁRÁS
         
         
                     (1)
                  
                  
                     A Bizottsághoz 2018. február 26-án bejelentés érkezett a Ryanairtől azzal kapcsolatban, hogy Valencia régió kormánya állítólag jogellenes állami támogatást nyújtott az Air Nostrum Líneas Aéreas del Mediterráneo SA (a továbbiakban: Air Nostrum) spanyol regionális légitársaság számára, a cég járműállományának megújításához. A bejelentést a Bizottság SA.50707 (2018/FC) ügyszámon iktatta.
                  
               
                     (2)
                  
                  
                     A Bizottság 2018. április 17-én tájékoztatta Spanyolországot az Air Nostrum számára nyújtott állítólagos állami támogatásokkal kapcsolatos bejelentésről. Spanyolország 2018. május 18-án nyújtotta be első észrevételeit. A Bizottság 2018. június 11-én, illetve 2018. október 3-án további információkat kért; a két információkérésre Spanyolország 2018. július 27-én, illetve 2018. december 27-én válaszolt. A Bizottság 2019. április 8-án tájékoztatást kért Spanyolországtól azzal kapcsolatban, hogy megtörtént-e a 2018-ra odaítélt támogatás kifizetése. Valencia régió kormánya 2019. április 26-án jelezte, hogy az állítólagos támogatás kifizetése még nem történt meg. A Bizottság szolgálatai 2019. július 2-án találkoztak Valencia régió kormányának három képviselőjével. Spanyolország 2019. július 26-án kiegészítő információkkal szolgált az állítólagos támogatási intézkedésről.
                  
               
                     (3)
                  
                  
                     A Bizottság a 2019. október 28-án kelt határozatával (a továbbiakban: 2019. évi eljárásindító határozat) megindította az EUMSZ 108. cikkének (2) bekezdése szerinti hivatalos vizsgálati eljárást. A Bizottság a hivatalos vizsgálati eljáráshoz az SA.50707 (2019/C) ügyszámot rendelte.
                  
               
                     (4)
                  
                  
                     A Bizottság a 2019. évi eljárásindító határozatot 2019. december 20-án közzétette az Európai Unió Hivatalos Lapjában. (1) A Bizottság felkérte az érdekelt feleket, hogy a szóban forgó intézkedéssel kapcsolatban a határozat közzétételtől számított egy hónapon belül tegyék meg észrevételeiket.
                  
               
                     (5)
                  
                  
                     A Bizottsághoz 2019. december 26-án érkeztek meg Spanyolországnak a 2019. évi eljárásindító határozattal kapcsolatos észrevételei. A Bizottsághoz 2020. január 13-án és 2020. február 3-án harmadik felektől, nevezetesen a Ryanairtől és az Air Nostrumtól is érkeztek észrevételek. A Bizottság 2020. március 11-én, a vállalkozás jogi képviselőivel folytatott telefonbeszélgetés keretében kiegészítő információkat adott az Air Nostrumnak a 2019. évi eljárásindító határozatról. Spanyolország 2020. április 30-án reagált a Ryanair észrevételeire.
                  
               
                     (6)
                  
                  
                     Az Air Nostrum 2020. július 31-én levélben értesítette Valencia régió kormányát arról a döntéséről, hogy le kíván mondani a járműállományának megújításához odaítélt támogatásról. Spanyolország 2020. augusztus 7-én levélben tájékoztatta a Bizottság szolgálatait a lemondásról és annak a spanyol hatóságok általi elfogadásáról. Spanyolország a 2020. augusztus 7-i levelében hangsúlyozta, hogy a támogatás kifizetésére nem került sor.
                  
               2.   AZ INTÉZKEDÉS LEÍRÁSA
         
         2.1.   A vizsgálat előzményei és a kedvezményezett
         
         
                     (7)
                  
                  
                     Az Air Nostrum valenciai székhelyű légitársaság, amely Valencia régió területén mintegy 1 400 főt foglalkoztat, és több mint 400 millió EUR éves forgalmat bonyolít. Az Air Nostrum Valencia negyedik legnagyobb vállalkozása és Spanyolország első számú polgári regionális légitársasága, járatait az Iberia Regional Air Nostrum márkanév alatt üzemelteti.
                  
               
                     (8)
                  
                  
                     Az Air Nostrum járműállományának csaknem kétharmadát 2019-ben új Bombardier CRJ-1000 típusú gépek alkották. Az Air Nostrum járműállományát 2009 és 2019 között többször bővítették, és ennek során annak összetételét úgy módosították, hogy a régebbi típusú (különösen a CRJ-200 és a CRJ-900 típusba tartozó) gépek száma csökkenjen, az újabb, CRJ-1000 típusúak száma pedig nőjön. Az első két CRJ-1000 típusú gép 2010-ben került az Air Nostrumhoz. A légitársaság 2012 végén már tíz CRJ-1000 típusú gépet tudhatott magáénak. Az Air Nostrum járműállománya 2016-ban, 2017-ben és 2018-ban további CRJ-1000 típusú gépekkel bővült.
                  
               2.2.   Az Air Nostrum számára nyújtott esetleges állami támogatás
         
         
                     (9)
                  
                  
                     Az Air Nostrum 2017. március 9-én levélben tájékoztatta Valencia régió kormányát a járműállományának bővítése érdekében tervezett beruházásairól, és pénzügyi támogatást kért az új, környezetkímélőbb repülőgépek beszerzéséhez. Az Air Nostrum legfeljebb 15 millió EUR összegű vissza nem térítendő támogatást kérelmezett.
                  
               
                     (10)
                  
                  
                     Valencia régió kormánya úgy határozott, hogy pénzügyi támogatást nyújt az Air Nostrum járműállományának megújítására irányuló programhoz, és ennek érdekében három évre (2018, 2019 és 2020) elosztva legfeljebb 9 millió EUR összegben közvetlenül támogatja tíz CRJ-1000 típusú repülőgép beszerzését. Spanyolország szerint az Air Nostrum tervezett beruházásai jól illeszkednek Valencia régió kormányának a régióbeli gazdaság élénkítésére és a fenntartható fejlődés előmozdítására irányuló programjához. (2)
                     
                  
               
                     (11)
                  
                  
                     A támogatást a 2018. és a 2019. évre ítélték oda. Valencia régió kormánya a 2018. és a 2019. évi költségvetésében külön költségvetési sorban tüntette fel az Air Nostrum számára nyújtandó évi 3 millió névleges összegű támogatást. A beruházásokhoz nyújtott közvetlen támogatásokra irányadó spanyolországi előírásokkal összhangban Valencia régió kormánya és az Air Nostrum 2018. október 25-én és 2019. május 31-én együttműködési megállapodást írt alá. Valencia régió kormányának tájékoztatása szerint (lásd a (6) preambulumbekezdést) a 2018. és a 2019. évi támogatás kifizetése még nem történt meg.
                  
               3.   A TÁMOGATÁSI INTÉZKEDÉS HATÁLYON KÍVÜL HELYEZÉSE
         
         
                     (12)
                  
                  
                     Az Air Nostrum 2020. július 31-én levélben értesítette Valencia régió kormányát a Covid19-világjárvány miatt módosított beruházási terveiről. Az Air Nostrum lemondott a járműállományának megújításához odaítélt, a Valencia régió kormánya és az Air Nostrum közötti 2018. és 2019. évi együttműködési megállapodásban előirányzott támogatásról.
                  
               
                     (13)
                  
                  
                     Valencia régió pénzügy- és gazdaságfejlesztési minisztériuma 2020. augusztus 5-én határozatot fogadott el, amelyben kimondta, hogy elfogadja az Air Nostrum lemondását a járműállományának megújításához nyújtani tervezett támogatásról.
                  
               
                     (14)
                  
                  
                     Figyelemmel arra, hogy az Air Nostrum 2020. július 31-én lemondott a támogatásról, és ezt Valencia régió kormánya elfogadta, Spanyolország 2020. augusztus 7-én értesítette a Bizottságot arról, hogy hatályon kívül helyezi a támogatási intézkedést, egyúttal pedig megerősítette, hogy annak kifizetésére még nem került sor (lásd a (6) preambulumbekezdést). Ezért a 9 millió EUR összegű támogatási intézkedéssel kapcsolatban megindított hivatalos vizsgálati eljárás tárgytalanná vált.
                  
               4.   KÖVETKEZTETÉS
         
         
                     (15)
                  
                  
                     Miután az Air Nostrum 2020. július 31-én lemondott az érintett támogatásról, Spanyolország pedig hatályon kívül helyezte a támogatási intézkedést, az EUMSZ 108. cikkének (2) bekezdése szerinti eljárás tárgytalanná vált, ezért azt meg kell szüntetni,
                  
               ELFOGADTA EZT A HATÁROZATOT:
         
            1. cikk
            A Spanyolország által az Air Nostrumnak nyújtott támogatással kapcsolatban az EUMSZ 108. cikkének (2) bekezdése alapján 2019. október 28-án megindított hivatalos vizsgálati eljárás tárgytalanná vált, ezért azt a Bizottság megszünteti.
         
         
            2. cikk
            Ennek a határozatnak a Spanyol Királyság a címzettje.
         
         
            Kelt Brüsszelben, 2020. november 17-én.
            
               
                  a Bizottság részéről
               
               Margrethe VESTAGER
               
                  a Bizottság tagja
               
            
         
         
            (1)  HL C 429., 2019.12.20., 4. o.
         
         
            (2)  Valencia régió pénzügy- és gazdaságfejlesztési minisztériuma cselekvési tervet fogadott el a 2017-től 2027-ig tartó időszakra Valencia régió gazdaság modelljének átalakításáról, a 2018-tól 2020-ig tartó időszakra pedig stratégiai támogatási tervet állított össze „a környezeti, a termelési és a társadalmi fenntarthatóság” jegyében azzal a stratégiai céllal, hogy „előmozdítsa a tudáson, az innováción és a külvilág felé való nyitáson alapuló gazdasági modellre való áttérést”.